सुधा मूर्ति बोलीं- मेरी बेटी अक्षता ने उन्हें प्रधानमंत्री बनाया
UK PM Rishi Sunak's Mother-in-law Sudha Murthy on Akshata: Importance of Wife in Husband's Life ब्रिटेन के प्रधानमंत्री ऋषि सुनक की सास सुधा मूर्ति ने कहा है कि मेरी बेटी अक्षता ने सुनक को प्रधानमंत्री बनाया है।
ब्रिटेन के प्रधानमंत्री ऋषि सुनक की सास सुधा मूर्ति ने कहा है कि मैंने अपने पति को बिजनेसमैन बनाया और मेरी बेटी अक्षता ने अपने पति सुनक को प्रधानमंत्री बना दिया। मेरी बेटी की वजह से ही सुनक ब्रिटेन के सबसे कम उम्र के प्रधानमंत्री बने हैं।
दूसरी तरफ, ऋषि सुनक पत्नी अक्षता मूर्ति के साथ किंग चार्ल्स की ताजपोशी के दौरान फ्लैग-बियरर्स के काफिले में सबसे आगे चलेंगे। उनके साथ रॉयल एयर फोर्स के कैडेट वारंट अधिकारी इलियट टायसन-ली ब्रिटेन का झंडा लेकर चलेंगे। ब्रिटेन की रॉयल फैमिली ने ताजपोशी के इवेंट्स से जुड़ी डीटेल्स शेयर कीं। 74 साल के किंग चार्ल्स की 6 मई को ताजपोशी होगी।
सुधा बोलीं- मेरी बेटी ने पत्नी की अहमियत बताई
सुधा मूर्ति ने कहा कि ये इस बात का सबूत है कि एक आदमी के जीवन में पत्नी की क्या अहमियत होती है। वो कैसे अपने पति का जीवन बदल सकती है। मेरी बेटी ने ये साबित कर दिखाया है। सुधा मूर्ति के इस बयान का वीडियो वायरल हो रहा है।
सालों से ब्रिटेन में रहने के बाद भी धर्म से जुड़े हैं ऋषि सुनक
सुधा मूर्ति ने ये भी बताया कि कैसे अक्षता की वजह से सुनक की डाइट भी ठीक हो गई है। उन्होंने कहा- हमारा परिवार धार्मिक मूल्यों से जुड़ा हुआ है। हम हर गुरुवार को व्रत रखते हैं और शुभ काम की शुरुआत भी उसी दिन करते हैं।
हमने इन्फोसिस भी गुरुवार को शुरू किया था। सुनक का परिवार पिछले 150 सालों से ब्रिटेन में है, लेकिन वो भी अपने धर्म का पालन करते हैं। सुनक की मां हर सोमवार को व्रत रखती हैं। हालांकि सुनक अक्षता के साथ गुरुवार को व्रत रखते हैं।
ऋषि सुनक ने 2009 में अक्षता मूर्ति से शादी की थी। वो ब्रिटेन के पहले भारतवंशी और गैर श्वेत प्रधानमंत्री हैं। सांसद बनने के 7 साल बाद सुनक 24 अक्टूबर 2022 को ब्रिटेन के प्रधानमंत्री बने थे। तब उनकी उम्र 42 साल थी। वो UK के अब तक के सबसे युवा PM हैं।
अक्षता की नागरिकता और कमाई पर उठते हैं सवाल
ऋषि सुनक भले ही ब्रिटेन के प्राइम मिनिस्टर बन गए हैं, लेकिन उनकी पत्नी अक्षता के पास अब भी ब्रिटेन की नागरिकता नहीं है। यही वजह है कि सुनक के विरोधी इस मसले पर सवाल उठाते रहे हैं। इसकी वजह से सुनक को परेशानी भी हुई है।
एक रिपोर्ट के मुताबिक पिछले साल ये मुद्दा उठा था कि अक्षता अपने नॉन-डोमिसाइल स्टेटस का फायदा उठा रही हैं। चूंकि वो ब्रिटेन की परमानेंट रेसिडेंट नहीं हैं, लिहाजा उन्हें दूसरे देशों और खासकर भारत में की गई कमाई पर टैक्स भी नहीं चुकाना पड़ा। इसके जवाब में अक्षता ने कहा था कि वो जो कर रही हैं वो कतई गैरकानूनी नहीं है। वो अपनी कमाई पर वाजिब टैक्स जरूर भरेंगी।
नारायण मूर्ति के दामाद हैं ऋषि सुनक
ऋषि सुनक भारतीय सॉफ्टवेयर कंपनी इंफोसिस के को-फाउंडर नारायण मूर्ति के दामाद हैं। उनकी पत्नी अक्षता मूर्ति इन्फोसिस के करीब एक अरब डॉलर शेयर की मालकिन हैं। अक्षता की गिनती यूरोप की सबसे अमीर महिलाओं में होती है। मीडिया रिपोर्ट्स के मुताबिक, क्वीन एलिजाबेथ के पास अक्षता मूर्ति से कम संपत्ति थी। उनके पास करीब 460 मिलियन डॉलर की संपत्ति है। जिसका मतलब है कि अक्षता ब्रिटेन की महारानी से भी ज्यादा अमीर हैं।
ऋषि सुनक पर एक नजर
